CELEX: C2004/239/02
Language: sk
Date: 2004-09-25 00:00:00
Title: Vec C-307/04 P: Odvolanie podané dňa 15. júla 2004: SEC Corporation proti rozsudku Súdu prvého stupňa Európskych spoločenstiev (druhá komora) z 29. apríla 2004 v spojených veciach T-236/01, T-239/01, T-244/01 až T-246/01, T-251/01 a T-252/01 Tokai Carbon Co. Ltd a iní proti Komisii Európskych spoločenstiev

25.9.2004   
            
            
               SK
            
            
               Úradný vestník Európskej únie
            
            
               C 239/1
            
         Odvolanie podané dňa 15. júla 2004: SEC Corporation proti rozsudku Súdu prvého stupňa Európskych spoločenstiev (druhá komora) z 29. apríla 2004 v spojených veciach T-236/01, T-239/01, T-244/01 až T-246/01, T-251/01 a T-252/01 Tokai Carbon Co. Ltd a iní proti Komisii Európskych spoločenstiev
   (Vec C-307/04 P)
   (2004/C 239/02)
   SEC Corporation (T–251/01 (1)), usadený v Amagasaki, Hyogo (Japonsko), podal na Súdny dvor Európskych spoločenstiev 15. júla 2004 odvolanie proti rozsudku Súdu prvého stupňa Európskych spoločenstiev (druhá komora) z 29. apríla 2004 v spojených veciach T-236/01, T-239/01, T-244/01 až T-246/01, T-251/01 a T-252/01 Tokai Carbon Co. Ltd a iní proti Komisii Európskych spoločenstiev. Odvolateľa zastupuje K. Platteau, advokát.
   Odvolateľ navrhuje, aby Súdny dvor:
   
               a)
            
            
               čiastočne zrušil rozsudok, proti ktorému bolo podané odvolanie v tom bode, kde sa určuje, že Komisia bola oprávnená použiť celosvetový výrobný obrat ako rozlišujúci faktor pri určovaní základnej sumy pokuty uloženej odvolateľovi,
            
         
               b)
            
            
               zrušil článok 3 rozhodnutia (2), v znení zmien vykonaných Súdom prvého stupňa, pokiaľ ide o uloženie pokuty odvolateľovi vo výške 6,138 miliónov eúr alebo aspoň podstatne znížil túto pokutu v takom rozsahu, aký uzná za vhodný,
            
         
               c)
            
            
               zaviazal Komisiu na náhradu trov tak odvolacieho konania ako aj konania pred Súdom prvého stupňa.
            
         Dôvody odvolania a hlavné tvrdenia
   Žalobca tvrdí, že rozsudok Súdu prvého stupňa by mal byť zrušený z nasledovných dôvodov:
   
               1.
            
            
               Porušenie článku 253 Zmluvy o ES, zásady non bis in idem a zásady čestnosti tým, že sa rozhodlo, že Komisia pri určovaní pokuty uloženej SEC a v rámci konkrétnych okolností tejto veci nie je povinná vziať do úvahy sankcie, ktoré boli SEC na základe tých istých skutočností už skôr uložené úradmi USA zodpovednými za oblasť hospodárskej súťaže.
            
         
               2.
            
            
               Porušenie článku 253 Zmluvy o ES a zásad čestnosti a proporcionality tým, že sa rozhodlo, že Komisia je oprávnená rozlišovať základnú sumu pokuty pre zúčastnené strany len na základe svetového výrobného obratu, bez ohľadu na rozsah činností SEC v EHP.
            
         
      (1)  Ú. v. ES C 31, 2.2.2002, s. 12
   
   
      (2)  Rozhodnutie 2002/271/ES z 18. júla 2001, týkajúce sa konania podľa článku 81 Zmluvy o ES a článku 53 Dohody o EHP – vec COMP/E-1/36.490 – Uhlíkové elektródy (Ú. v. ES L 100, 2002, s. 1)